Якъашъуи, яшъуаши узыIэпащэ — Адыгэ макъ\n2014-рэ илъэсым «Абрекхэр» зэхащагъ. Адыгэ Республикэм и Лъэпкъ театрэу Цэй Ибрахьимэ ыцIэ зыхьырэр зычIэт унэм унэе шIыкIэм тетэу Iоф щишIэу ригъэ­жьагъ.\nАнсамблэм ихудожественнэ пащэу ТхьакIумэщэ Налбек Адыгэ Республикэм и Къэралыгъо академическэ къэшъокIо ансамблэу «Налмэсым» илъэсыбэрэ хэтыгъ. Искусствэр шIу зыщалъэгъурэ унагъом щапIугъ. Ятэу ТхьакIумэщэ Налбый СССР хэгъэгушхоу тызыщыпсэущты­гъэм итеатрэхэм яхудожественнэ пащэу щытыгъ, режиссер анахь дэгъухэм ащыщыгъ.\nХабзэр мылъкукIэ IэпыIэгъу къыфэмыхъоу Iоф зышIэрэ ансамблэм иапэрэ мафэхэр псын­кIагъэхэп. ТхьакIумэщэ Налбек иныбджэгъухэр, лъэпкъ искусствэр зыгъэлъапIэхэрэр, гукIэ къыкъоуцон зылъэкIыщтхэр гъусэ ышIыгъэх.\n— Узэкъотмэ – улъэш. Адыгэмэ зэраIоу, зышъхьэ мыузыгъэм уишъхьэуз фэмыIуат, — игупшысэхэм тащегъэгъуазэ ТхьакIумэщэ Налбек. – Лъапсэу тшIыгъэм игъэпытэн къыхэлэжьагъэхэм, неущырэ мафэм телъы­тагъэу непэ къыддэлажьэхэрэм лъэшэу сафэраз.\n— «Абрекхэр» зыпкъ иуцогъэ лъэпкъ ансамблэу щыт, — къе­Iуатэ республикэ общественнэ движениеу «Адыгэ Хасэм» итхьа­матэу ЛIымыщэкъо Рэмэзан. — Адыгэ джэгухэм, нысащэхэм язэхэщэнкIэ яшIогъэшхо къытэзыгъэкIыхэрэм «тхьашъуе­гъэпсэу» ясIожьы сшIоигъу. Ансамблэм щагъэсагъэхэр «Налмэсым», «Ислъамыем» къащэшъох.\nАдыгэ Республикэм щыкIорэ мэфэкI зэхахьэхэм, хъугъэ-шIагъэхэм япхыгъэ зэIукIэгъухэм, пIуныгъэм, нэмыкIхэм яхьылIэгъэ Iофтхьабзэхэм «Абрекхэр» ахэ­лажьэ.\nКультурэм, спортым, шIэжьым афэгъэхьыгъэ зэхахьэу Санкт-Петербург щыкIуагъэм ансамблэм иIэпэIэсэныгъэ къыщигъэлъэ­гъуагъ. Дон, Украинэм, Урысыем ишъолъырхэм шы лъэпкъхэр къаращыхи, анахь дэгъур къыхэ­хыгъэнымкIэ зэнэкъокъугъэх. Адыгэ шы лъэпкъхэр анахь дэ­гъухэм ащыщхэу осэшIхэм алъы­тагъ. Къэбэртэе-Бэлъкъарым, Адыгеим ащагъэсэрэ шыхэм къащытхъугъэх.\nФестивалым икультурнэ Iоф­тхьабзэхэм «Абрекхэр» къащышъуагъэх, адыгэ шым, адыгэ шъуашэм ядэхагъэ къащагъэ­лъэгъуагъ.\nКIэлэцIыкIухэм якъэухъумэн и Дунэе мафэ игъэкIотыгъэу Адыгэ Республикэм щыхагъэунэфыкIыгъ. Дунаим щыцIэрыIо «Налмэсым» и Унэ ансамблэу «Абрекхэм» концертышхо къыщитыгъ.\nКъашъоу «Ислъамыер» Хъо­псэрыкъо Хьамидэрэ Беданыкъо Аризэрэ къашIыгъ. Сэе фыжь кIэракIэр Беданыкъо Аризэ ыгъэбыбатэзэ, пчэгум узыIэпищэу къыщышъуагъ. Хъопсэрыкъо Хьамидэ пкъыр ищыгъэу ащ зэрэдэуджыгъэри къыхэтэгъэщы.\nПэрэныкъо Саидэрэ Ерыгъо Адамрэ лъэпкъ къашъор къыха­дзагъ. «Къашъор» Осмэн Айдэмыр ыкIи Хьэпэе Саидэ къа­шIыгъ. «Лъэпэрышъор» КIыкI Самирэрэ ЛIыхъурэе Сэлымрэ кIырагъэщыгъ.\nКъашъохэр гъэпсыкIэу яIэхэмкIэ зэфэшъхьафых, узыIэпащэ. Саркис Акопян, Датхъужъ Радмилэ, Къапэ Эмилие, Мэрэтыкъо Самир, нэмыкIхэр кIэщакIо зыфэхъугъэхэ къашъохэр гъэшIэ­гъоных, лъэпкъ гупшысэр ащыпхыращы.\nТрюкхэр къэзышIыхэрэ КIарэ Самир, Шышъхьэ Амир, Мэрэтыкъо Батыр, Тимофей Загороднем яIэпэIэсэныгъэ шэпхъэшIу­хэм адештэ. Жьыр акIэт, псын­кIэу загъэчэрэгъузэ искусствэм хэхьэрэ шIыкIэшIухэр къагъэлъа­гъох.\nОрэдыIохэу КIыкI Самирэ, Даутэ Сусанэ, Жарэкъо Рус­лъан пчыхьэзэхахьэр къагъэдэхагъ. АдыгабзэкIи, урысыбзэкIи орэдхэр агъэжъынчыгъэх. «Адыгэмэ яхабзэ джащ фэд» зыфиIорэ орэдыр Жарэкъо Руслъан къызыхедзэм, залым чIэсхэр дежъы­угъэх. Ешыгоо Аскэр пщынэр ыгъэбзэрэбзагъ, лъэпкъ мэкъа­мэхэр дахэу ыгъэIугъэх.\nКъашъохэм ныбжь зэфэшъхьаф зиIэхэр ахэлажьэх. Адыгэ шъуашэр зэкIэми ащыгъ. Къа­шъом тамэ езытыхэрэр купы­шхо мэхъух. Къэралыгъом щыпсэурэ лъэпкъхэм яискусствэрэ якультурнэ кIэнрэ 2022-рэ илъэсыр я Илъэс. Ансамблэм лъэпкъ зэфэшъхьафхэр къыщышъохэзэ, лъэпкъ искусствэм ибаиныгъэ къагъэлъагъо.\n«Абрекхэр» Москва, Санкт-Петербург, Къыблэм, Темыр Кавказым, Тыркуем, Израиль ащыIагъ. Ансамблэм къыщышъо­хэрэ кIэлэцIыкIухэм, ныбжьыкIэхэм тагъэгушIо. «ЗэфакIор», «Къашъор», «Адыгэ уджхэр», «ЛъэпэчIасэр», нэмыкIхэри къэ­шъуакIохэм къашIыхэзэ, лъэпкъ искусствэр лъагэу зэраIэтыщтым пылъых. «Абрекхэр» ятIонэрэу Израиль рагъэблэгъагъ. Тилъэпкъэгъухэу ащ щыпсэурэмэ ямызакъоу, урысхэри, нэмыкIхэри тикъэшъуакIохэм къяжэх.\n— Къэралыгъо гъэпсыкIэ иIэу Адыгеир зыпсэурэр илъэси 100 зэрэхъурэр игъэкIотыгъэу хэдгъэунэфыкIыщт. ХэушъхьафыкIыгъэ концерт программэ тэгъэ­хьазыры, — къытиIуагъ Тхьа­кIумэщэ Налбек.\nКIэлэцIыкIухэм якъэухъумэн и Дунэе мафэ фэгъэхьыгъэ пчыхьэзэхахьэм изэхэщэнкIэ IэпыIэгъу къафэхъугъэхэм, Адыгэ Республикэм культурэмкIэ иминистрэу Аулъэ Юрэ, «Налмэсым» ипащэхэм «тхьашъуегъэпсэу» гъэзетымкIи араIожьы ашIоигъу.\n— Сишъауи, сипшъашъи ансамблэм къыщэшъох, концертыр еплъыгъэхэм лъэшэу ашIогъэшIэгъоныгъ, — къыIуагъ Адыгэ Республикэм инароднэ артистэу, «Ислъамыем» иорэдыIоу Къумыкъу Щамсудинэ.\nПредыдущая Адыгэ нарэхэр\nСледущая Илэжьыгъэ щытхъушхо къыфихьыгъ